ግንባታውን የምንደግፈው  የሱዳንን የኢኮኖሚ ተጠቃሚነት ስለሚያረጋግጥ ነው፤አምባሳደር አብደልራህማን
አምባሳደር አብደልራህማን ሲሬልካቲም ከኢትዮጵያ ዜና አገልግሎት ጋር ባደረጉት ቃለ ምልልስ ታላቁ የኢትዮጵያ ህዳሴ ግድብ ለኢትዮጵያ ብቻ ሳይሆን የሱዳን ህዝብና መንግስትን ተጠቃሚነት ያረጋግጣል።የሱዳን ድጋፍም ግድቡ ሲጠናቀቅ ለአገሪቱ ከሚያበረክተው የኤሌክትሪክ ኃይል አቅርቦት ባሻገር ለአገሪቱ የግብርና ምርት የጎላ ሚና እንደሚኖረው ተናግረዋል።ግድቡ ሲጠናቀቅ ጠቀሜታው ለኢትዮጵያ፣ ግብጽና ሱዳን ባለፈ ለሌሎች አገራት ጭምር በመሆኑ ፕሮጀክቱ የበርካታ አገሮች መሆኑንም ጠቅሰዋል።ተቋርጦ የነበረው የሶስትዮሽ ውይይት በመቀጠሉና አገራቱ ወደ ገንቢ ምክረ ሃሳቦች  እየደረሱ በመሆናቸው ደስተኛ ነኝ ብለዋል።ግንባታው ሲጠናቀቅ የሶስቱን አገራት ሁለንተናዊ ግንኙነት ወደላቀ ደረጃ እንደሚያሸጋግረው አምባሳደር አብደልራህማን አስረድተዋል።በቀጣይም የተጀመረው የሶስትዮሽ ውይይት በመተማመን ላይ ተመስርቶ ለግድቡ ግንባታ መጠናቀቅ ምቹ ሁኔታዎችን መፍጠር እንደሚገባ አመልክተዋል።በመጪው ታህሳስ ወር ታላቁ የኢትዮጵያ ህዳሴ ግድብ ከኢትዮጵያ አልፎ ለሌሎች አገራት የሚኖረውን ኢኮኖሚያ ፋይዳ የተመለከተ የግንዛቤ ማስጨበጫ ሲምፖዚየም በአዲስ አበባ እንደሚካሄድም ጠቁመዋል።በሌላ በኩል የሱዳን ባለሃብቶች በኢትዮጵያ ባለው ምቹ የኢንቨስትመንት አማራጭ ተሰማርተው የጎላ ተሳትፎ እያደረጉ መሆኑን አምባሳደር አብደልራህማን ገልጸዋል።እንደ አምባሳደሩ ገለጻ በአሁኑ ወቅት 2 ነጥብ 5 ቢሊዮን ዶላር ካፒታል ያስመዘገቡ 200 የሚሆኑ የሱዳን ባለሃቶች በተለያዩ የኢንቨስትመንት ዘርፎች ተሰማርተው ይገኛሉ።ባለሃብቶቹ ከተሰማሩባቸው ዘርፎች መካከል ግብርናና የግብርና ውጤቶች፣ ኢንዱስትሪ፣ ማዕድን፣ መሰረተል ልማት ዝርጋታና ቱሪዝም ይጠቀሳሉ።ባለሃብቶቹ የሚገጥሟቸውን ችግሮች ለመፍታት የሱዳን ኢንቨስትመንት ማህበር ከኢትዮጵያ የኢንቨስትመንት ኮሚሽን ጋር በቅርበት እየሰራ መሆኑንም አስረድተዋል።የሁለቱ አገራት ባለሃቶች የልምድ ልውውጥ እንዲያደርጉ የጋራ የምክክር መድረክ በመፍጠርና የንግድ ትርዒት በማዘጋጀት እንቅስቃሰዎች መጀመራቸውን አውስተዋል።አገራቱ ያላቸው የህዝብ ብዛት፣ሰፊ የሰው ሃይል ብዛትና ቅርበት ለባለሃብቶቹ የኢንቨስትመንትና የንግድ ልውውጥ ምቹ ሁኔታ እንደሚፈጥር አመልክተዋል።በሁለቱ አገራት መካከል ያለው አመታዊ የንግድ ልውውጥ መጠን 234 ሚሊዮን ዶላር መሆኑን የጠቀሱት አምባሳር አብደል ራህማን አገራቱ ከያዙት ግብ አንጻር አነስተኛ ነው ብለዋል።የአገራቱ መንግስታት ይህን በመረዳት የተለያዩ ስምምነቶችን ከመፈራረም ባሻገር ለኢኮኖሚ ግንኙነት ወሳኝ የሆኑ የመሰረተ ልማት ዝርጋታዎችን እያከናወኑ እንደሚገኙ አስረድተዋል።ሁለቱ አገራት በሁሉም ዘርፎች ያላቸውን ግንኙነት ለማሳድግ እያከናወኗቸው ያለት በርካታ የጋራ ስራዎች ለሌሎች አገራት ምሳሌ እንደሚሆንም ነው አምባሳደር አብድልራህማን የገለጹት።ኢትዮጵያና ሱዳን በድንበሮቻቸው አካባቢ የሚፈጸሙ ህገውጥ የሰዎች ዝውውርና የጸጥታ ጉዳዮች ዙሪያ በጋራ እየሰሩ መሆኑን ተናግረዋል።ህገ ወጥ የሰዎች ዝውውርን አስመልክቶ ግብጽ፣ ሱዳን፣ ኢትዮጵያ፣ ኤርትራ፣ የአፍሪካ ህብረትና በመንግስታቱ ድርጅት የሰብዓዊ መብት ኮሚሽን የሚሳተፉበት የምክክር መድረክ በቀጣዩ ወር እንደሚካሄድ ጠቁመዋል።ሁለቱ አገራት በሚገኙበት ቀጣና ዘላቂ የኢኮኖሚ እድገት እንዲመጣና ሰላም እንዲሰፍን በሁለትዮሽና አካባቢያዊ የጸጥታ ጉዳዮች ላይ በኢጋድና በአፍሪካ ህብረት ጥላ ስር ተቀራርበው እየሰሩ መሆናቸውን አምባሳደር አብድል ራህማን ገልጸዋል።በአለም አቀፍ የጸረ ሽብር ትግልና የአረንጓዴ ልማት ጉባዔዎች ላይ ሱዳን ከኢትዮጵያ ጋር ተመሳሳይ አቋም በመያዝ የበኩሏን እየተወጣች ነው ብለዋል።ኢትዮጵያና ሱዳን በርካታ አመታትን በላይ ያስቆጠረ ዲፕሎማሲያ ግንኙነት ያስቆጠረ ግንኙነት ያላቸው ሲሆን በአሁኑ ወቅት አገራቱ በአህጉራዊና አለም አቀፋዊ መድረኮች ተመሳሳይ አቋም በመያዝ ለጋራ ተጠቃሚነት እየሰሩ ይገኛሉ። (ኢዜአ)